Alexandru Ciucu a fost prezent la premiera filmului "2020", prima comedie neagră românească despre supraviețuire a pandemiei. Celebrul designer vestimentar ne-a dezvăluit cât de mult a avut de suferit pe plan financiar în acea perioadă grea a pandemiei, când multe afaceri au dat faliment. Fostul soț a declarat că a fost un an dezastruos!
Pandemia a fost un adevărat factor de risc pentru antreprenori. Aflându-se la un film în care subiectul principal este "pandemia", designer-ul vestimentar Alexandru Ciucu ne-a declarat într-un interviu exclusiv pentru Playtech Știri, cât de mult i-a fost afectată afacerea în acea perioadă:
"Din punct de vedere al afacerii a fost un an dezastruos. Adică nu cu "D" mare, ci cu toate literele mari. Eu, făcând costume ori de ceremonie, ori de afaceri, a fost sectorul cel mai lovit. De bine, de rău, restaurantele au mai mers cu livrările la domiciliu. Cine făcea haine de lux, mă refer inclusiv la cei care fac rochii de seară sau de mireasă, practic, noi un an de zile am stat degeaba.", ne-a declarat Alexandru Ciucu, în exclusivitate pentru Playtech Știri.
Costumele de ceremonie și de afaceri create de Alexandru Ciucu nu fost vândute în perioada pandemiei, așadar designer-ul s-a gândit la o nouă colecție de haine, potrivită pentru acea perioadă, pentru a-și scoate afacerea la liman:
"Ca să ieșim la liman, am creat la vremea respectivă o colecție neobișnuită pentru mine, dar foarte creativă, din bucăți de materiale diferite, am făcut-o pur și simplu pentru că nu puteam să stau degeaba acasă. Mi-am satisfăcut nevoia de a crea, pentru că a fost un an foarte complicat pentru toată lumea, dar în domeniul ăsta cu atât mai mult. Nu a trecut nicio zi fără să stau în casă.
Nu am încălcat regulile, ci am fost la atelier. Am făcut și măști, a mers destul de bine treaba asta, la un moment dat nu se mai găseau, apoi au revenit măștile pe piață și nu a mai fost nevoie. La momentul respectiv, asta trebuia să fac și pentru oamenii cu care lucram. Nu puteam să îi chem pe ei la atelier, iar eu să nu mă duc.", ne-a mai spus fostul soț al Alinei Sorescu, în exclusivitate pentru Playtech Știri.